REGOLAMENT TAL-KUMMISSJONI (UE) 2022/1290

tat-22 ta’ Lulju 2022

li jemenda l-Annessi II, III u IV tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta’ residwu għall-ametoktradin, il-klormekwat, id-dodina, in-nikotina, il-profenofos u l-ispodoptera exigua multicapsid nucleopolyhedrovirus (SeMNPV) iżolat BV-0004 f’ċerti prodotti jew fuqhom

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 5(1) u l-Artikolu 14(1)(a) tiegħu,

Billi:

(1) Il-livelli massimi tar-residwi (MRLs) għall-ametodaktrin u d-dodina ġew stabbiliti fl-Anness II tar-Regolament (KE) Nru 396/2005. L-MRLs għall-klormekwat u għan-nikotina ġew stabbiliti fil-Parti A tal-Anness III ta’ dak ir-Regolament. Għall-profenofos, ġew stabbiliti MRLs fl-Anness II u l-Parti B tal-Anness III ta’ dak ir-Regolament. Ma kinux stabbiliti MRLs speċifiċi għall-ispodoptera exigua multicapsid nucleopolyhedrovirus (SeMNPV) iżolat BV-0004 fir-Regolament (KE) Nru 396/2005, u dik is-sustanza lanqas ma ddaħħlet fl-Anness IV ta’ dak ir-Regolament, u għaldaqstant japplika l-valur prestabbilit ta’ 0,01 mg/kg stipulat fl-Artikolu 18(1)(b) tiegħu.

(2) Fil-kuntest ta’ proċedura għall-awtorizzazzjoni tal-użu ta’ prodott għall-protezzjoni tal-pjanti li fih is-sustanza attiva ametoktradin fuq għelejjel li jistgħu jkunu attraenti għan-naħal u li jistgħu jirriżultaw f’residwi ta’ għasel, tressqet applikazzjonijiet skont l-Artikolu 6(1) tar-Regolament (KE) Nru 396/2005 li jitolbu modifika għall-MRLs eżistenti għall-għasel.

(3) Għad-dodina, tressqet applikazzjoni skont l-Artikolu 6(1) tar-Regolament (KE) Nru 396/2005 li titlob modifika tal-MRLs eżistenti għall-frott taċ-ċitru.

(4) F’konformità mal-Artikolu 8 tar-Regolament (KE) Nru 396/2005, dawk iż-żewġ applikazzjonijiet ġew evalwati mill-Istati Membri kkonċernati u r-rapporti ta’ evalwazzjoni ntbagħtu lill-Kummissjoni.

(5) L-Awtorità Ewropea dwar is-Sigurtà fl-Ikel (“l-Awtorità”) ivvalutat l-applikazzjonijiet u r-rapporti tal-evalwazzjonijiet u b’mod partikolari eżaminat ir-riskji għall-konsumaturi, u fejn rilevanti, ir-riskji għall-annimali, u ħarġet l-opinjonijiet motivati tagħha dwar l-MRLs proposti (2). L-Awtorità bagħtet dawk l-opinjonijiet lill-applikanti, lill-Kummissjoni u lill-Istati Membri, u qegħdithom għad-dispożizzjoni tal-pubbliku.

(6) L-Awtorità kkonkludiet li r-rekwiżiti kollha fir-rigward tal-kompletezza għat-tressiq tad-data ġew issodisfati, u li abbażi tal-valutazzjoni tal-esponiment tal-konsumaturi għal 27 grupp speċifiku Ewropew tal-konsumaturi, il-modifiki lill-MRLs mitluba mill-applikanti kienu aċċettabbli mil-lat tas-sikurezza tal-konsumaturi. B’din il-konklużjoni, l-Awtorità qieset l-aktar informazzjoni reċenti dwar il-proprjetajiet tossikoloġiċi tas-sustanzi. La l-esponiment tul il-ħajja għal dawk is-sustanzi permezz tal-konsum tal-prodotti kollha tal-ikel li jista’ jkun fihom dawn is-sustanzi, u lanqas l-esponiment għal perjodu qasir minħabba konsum kbir tal-prodotti rilevanti ma wrew li hemm riskju li tinqabeż id-doża aċċettabbli ta’ kuljum jew id-doża akuta ta’ referenza.

(7) Għall-klormekwat, ġew stabbiliti MRLs temporanji bir-Regolament tal-Kummissjoni (UE) 2019/1561 (3) għall-faqqiegħ tal-gajdra u bir-Regolament tal-Kummissjoni (UE) 2017/693 (4) għall-faqqiegħ ikkultivat f’ 6 mg/kg u 0,9 mg/kg rispettivament. Dawk l-MRLs temporanji ġew stabbiliti abbażi tad-data ta’ monitoraġġ li turi li kien hemm residwi fuq faqqiegħ ikkultivat mhux ittrattat f’livell ogħla mil-limitu ta’ determinazzjoni minħabba l-kontaminazzjoni kroċjata tal-faqqiegħ kultivat bit-tiben legalment ittrattat bil-klormekwat. Dawn l-MRLs temporanji ġew stabbiliti sat-13 ta’ April 2021, sakemm tiġi sottomessa d-data ta’ monitoraġġ dwar l-okkorrenza ta’ dik is-sustanza fil-prodotti kkonċernati.

(8) L-Awtorità u l-operaturi ta’ negozju tal-ikel ssottomettew data ta’ monitoraġġ reċenti li turi li r-residwi tal-klormekwat għadhom iseħħu fil-faqqiegħ tal-gajdri u fil-faqqiegħ ikkultivat f’livelli ogħla mil-limitu ta’ determinazzjoni. Il-kultivaturi tal-faqqiegħ innotifikaw lill-Kummissjoni dwar studju wieħed li għaddej sabiex jiġu vvalutati l-livelli ta’ kontaminazzjoni fil-faqqiegħ tal-gajdra u f’faqqiegħ ikkultivat ieħor. Ladarba l-istudju se jiġi konkluż fl-2022 u d-data miġbura mbagħad se tintbagħat lill-Kummissjoni, huwa xieraq li tkompli tiġi estiża l-validità ta’ dawk l-MRLs temporanji għal sena mill-pubblikazzjoni ta’ dan ir-Regolament.

(9) L-MRLs temporanji għall-klormekwat ġew stabbiliti wkoll permezz tar-Regolament (UE) 2017/693 għal-lanġas għal 0,07 mg/kg, minħabba li d-data ta’ monitoraġġ uriet persistenza fis-siġar bħala konsegwenza tal-użi preċedenti. Dawn l-MRLs temporanji ġew stabbiliti sat-13 ta’ April 2021, sakemm tiġi sottomessa d-data ta’ monitoraġġ dwar l-okkorrenza ta’ dik is-sustanza fil-prodotti kkonċernati. L-Awtorità, l-Istati Membri u l-operaturi tan-negozji tal-ikel ssottomettew data ta’ monitoraġġ reċenti li turi li r-residwi ta’ din is-sustanza f’livelli ogħla mil-limitu ta’ determinazzjoni għadha tokkorri fil-lanġas. Huwa għalhekk xieraq li jitkompla l-monitoraġġ fuq il-livelli ta’ klormekwat fil-lanġas u li tiġi estiża l-validità ta’ dak l-MRL temporanju sa seba’ snin mill-pubblikazzjoni ta’ dan ir-Regolament.

(10) Għan-nikotina, l-MRLs temporanji ġew stabbiliti bir-Regolament tal-Kummissjoni (UE) 2017/978 (5) għall-faqqiegħ selvaġġ (faqqiegħ porċini mnixxfin u faqqiegħ selvaġġ imnixxfin li mhumiex porċini) sad-19 ta’ Ottubru 2021, fl-istennija tas-sottomissjoni u l-evalwazzjoni ta’ data ġdida u informazzjoni dwar l-okkorrenza jew il-formazzjoni naturali tan-nikotina fil-prodotti kkonċernati. L-evidenza xjentifika mhijiex konklużiva biex turi li n-nikotina tinstab b’mod naturali fil-prodotti kkonċernati u biex jiġi spjegat il-mekkaniżmu tal-formazzjoni. L-Awtorità u l-operaturi ta’ negozju tal-ikel ssottomettew data ta’ monitoraġġ reċenti li turi li r-residwi ta’ din is-sustanza għadhom jokkorru f’livelli ogħla mil-limitu ta’ determinazzjoni. Huwa għalhekk xieraq li jitkompla l-monitoraġġ fuq il-livelli ta’ nikotina f’dawk il-prodotti u li tiġi estiża l-validità ta’ dawk l-MRLs temporanji sa seba’ snin mill-pubblikazzjoni ta’ dan ir-Regolament.

(11) Għall-profenofos, ġie stabbilit MRL temporanju bir-Regolament (UE) 2017/978 għall-petali tal-ward sat-18 ta’ Ottubru 2021, sakemm tiġi sottomessa d-data ta’ monitoraġġ dwar l-okkorrenza ta’ dik is-sustanza fil-prodott ikkonċernat. L-Awtorità u l-operaturi tan-negozji tal-ikel issottomettew data ta’ monitoraġġ reċenti li turi li r-residwi ta’ din is-sustanza f’livelli ogħla mil-limitu ta’ determinazzjoni għadha tokkorri fil-petali tal-ward. Huwa għalhekk xieraq li jitkompla l-monitoraġġ fuq il-livelli ta’ profenofos fil-petali tal-ward u li tiġi estiża l-validità ta’ dak l-MRL temporanju sa seba’ snin mill-pubblikazzjoni ta’ dan ir-Regolament.

(12) Applikazzjoni għall-approvazzjoni tas-sustanza attiva Spodoptera exigua multicapsid nucleopolyhedrovirus (SeMNPV) iżolat BV-0004 ġiet sottomessa lil Stat Membru f’konformità mal-Artikolu 7 tar-Regolament (KE) Nru 1107/2009 tal-Parlament Ewropew u tal-Kunsill (6). L-applikazzjoni ġiet evalwata mill-Istat Membru kkonċernat f’konformità mal-Artikolu 11(2) ta’ dak ir-Regolament. L-awtorità vvalutat l-applikazzjoni u wasslet konklużjoni dwar l-evalwazzjoni bejn il-pari tal-valutazzjoni tar-riskju tal-pestiċidi tas-sustanza attiva (7), fejn hija rrakkomandat l-inklużjoni tal-Spodoptera exigua multicapsid nucleopolyhedrovirus (SeMNPV) iżolat BV-0004 fl-Anness IV tar-Regolament (KE) Nru 396/2005. Għalhekk huwa xieraq li dik is-sustanza tiġi inkluża fl-Anness IV tar-Regolament (KE) Nru 396/2005.

(13) Abbażi tal-opinjonijiet motivati u tal-konklużjoni tal-Awtorità, u filwaqt li jitqiesu l-fatturi rilevanti elenkati fl-Artikolu 14(2) tar-Regolament (KE) Nru 396/2005, il-modifiki rispettivi proposti għall-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(14) Għalhekk, ir-Regolament (KE) Nru 396/2005 jenħtieġ li jiġi emendat skont dan.

(15) Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 L-Annessi II, III u IV tar-Regolament (KE) Nru 396/2005 huma emendati skont l-Anness ta’ dan ir-Regolament.

Artikolu 2 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, it-22 ta’ Lulju 2022. Għall-Kummissjoni Il-President Ursula VON DER LEYEN

(1) ĠU L 70, 16.3.2005, p. 1.

(2) Ir-rapporti xjentifiċi tal-EFSA disponibbli online: http://www.efsa.europa.eu:

Reasoned Opinion on the modification of the existing maximum residue level for ametoctradin in honey. EFSA Journal 2021;19(11):6943.

Reasoned Opinion on the modification of the existing maximum residue levels for dodine in citrus fruits. EFSA Journal 2021;19(11):6950.

(3) Ir-Regolament tal-Kummissjoni (UE) 2019/1561 tas-17 ta’ Settembru 2019 li jemenda l-Annessi II u III għar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livell massimu ta’ residwi għall-chlormequat fil-faqqiegħ ikkultivat (ĠU L 240, 18.9.2019, p. 1).

(4) Ir-Regolament tal-Kummissjoni (UE) 2017/693 tas-7 ta’ April 2017 li jemenda l-Annessi II, III u V tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta’ residwi għal bitertanol, klormekwat u tebufenpirad f’ċerti prodotti jew fuqhom (ĠU L 101, 13.4.2017, p. 1).

(5) Ir-Regolament tal-Kummissjoni (UE) 2017/978 tad-9 ta’ Ġunju 2017 li jemenda l-Annessi II, III u V tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwi għal fluwopiram; eżakloroċikloeżan (HCH), alfa-isomeru; l-eżakloroċikloeżan (HCH), beta-isomeru; l-eżakloroċikloeżan (HCH), somma ta’ isomeri, għajr il-gamma-isomeru; lindan (eżakloroċikloeżan (HCH), gamma-isomeru); nikotina u profenofos f’ċerti prodotti jew fuqhom (ĠU L 151, 14.6.2017, p. 1).

(6) Ir-Regolament (KE) Nru 1107/2009 tal-Parlament Ewropew u tal-Kunsill tal-21 ta’ Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU L 309, 24.11.2009, p. 1).

(7) Conclusion on the peer review of the pesticide risk assessment of the active substance Spodoptera exigua multicapsid nucleopolyhedrovirus (SeMNPV). EFSA Journal 2021;19(10):6848.